שבט תשפ"ב

ינואר 2022

לכבוד

ועדת החוקה, חוק ומשפט

ועדת מיזמי תשתית לאומיים מיוחדים ושירותי דת יהודיים

**העדר יישום ראוי של חוק הקבורה האזרחית**

1. חוק הזכות לקבורה אזרחית חלופית, תשנ"ו – 1996 הגדיר בית עלמין אזרחי חילופי כבית עלמין אזרחי שהקבורה בו תיעשה על פי השקפתו של אדם וקבע כי אדם זכאי להיקבר על פי השקפתו בבית עלמין אזרחי חלופי אם בחר בכך. החוק הוסיף וקבע כי בתי עלמין אזרחיים יהיו באזורי הארץ השונים ומרחקים סבירים ביניהם. השר לשרותי דת ממונה על ביצוע החוק.
2. **26 שנים חלפו מאז נחקק החוק אולם עד היום לא יושם החוק כראוי**. בארץ קיימים כיום רק 32 בתי עלמין אזרחיים,[[1]](#footnote-1) כאשר רובם המוחץ (21 בתי עלמין) מופעלים על ידי חברות קדישא או מועצות דתיות ורק בתי עלמין ספורים מופעלים על ידי עמותות או חברות העוסקות בקבורה אזרחית (8 בתי עלמין) או על ידי רשויות מקומיות (3 בתי עלמין).
3. **מצב שבו מרבית בתי העלמין האזרחיים מופעלים על ידי חברות קדישא ומועצות דתיות הוא בעייתי**. כך, למשל, מבירור שערך המרכז הרפורמי עלה שבחלק מבתי העלמין האזרחיים המופעלים על ידי חברות קדישא או מועצות דתיות אין אפשרות לקבורה בארון.
4. **רוב בתי העלמין מאפשרים רק קבורה של תושבי המקום או האזור במימון המדינה** (תושבים שגרים במקומות אחרים נדרשים לשלם תמורת הקבורה האזרחית). רשויות מקומיות רבות מסרבות לאפשר קבורה של תושבים מחוץ ליישוב בבתי עלמין אזרחיים הממוקמים במסגרת הרשות המקומית. **רק שלושה בתי עלמין** (בבאר שבע, גבעת ברנר ועמק חפר) **מאפשרים קבורה אזרחית במימון המדינה לתושבים מכל הארץ**.
5. **ישנם אזורים בארץ – בראש ובראשונה אזור ירושלים רבתי – שלתושביהם אין מענה בדמות בית עלמין אזרחי במרחק סביר** (ראו להלן).
6. בעיה נוספת קשורה ב**העדר מידע ראוי אודות אפשרויות הקבורה האזרחית**. בעקבות הליך משפטי של המרכז הרפורמי של אדם שנאלץ לממן את הקבורה האזרחית של זוגתו בשל העדר בית עלמין אזרחי במקום מגוריו (תא"מ 29907-02-12 **גינזברג נ' המשרד לשרותי דת)**, החל המשרד לשרותי דת לפרסם באתר המשרד את אפשרויות הקבורה האזרחית אולם עדיין המידע אינו נגיש למרבית תושבי המדינה, בפרט כאשר הצורך במידע מתעורר בד"כ בשעות קשות בהם נדרש מידע דחוף.
7. **המצב כיום הוא אפוא שבעוד שבכל מקום יישוב קיימת אופציה של קבורה אורתודוכסית, במרבית היישובים אין אופציה של קבורה אזרחית במימון המדינה. בעוד שהמידע אודות הקבורה האורתודוכסית מונגש לציבור (למשל, באמצעות נציגות של החברות קדישא בבתי חולים), המידע על קבורה אזרחית בכלל וקבורה אזרחית במימון המדינה בפרט אינו נגיש.**
8. לאורך השנים, השמיע בית המשפט העליון ביקורת קשה על העובדה שחוק הקבורה האזרחית אינו מיושם כהלכה, כאשר השופט חשין ז"ל ציין עוד בשנת 1999 "**וכי יכול אדם לאחר את יום מותו עד אשר ייכונו בתי קברות חלופיים?"** (ע"א 6024/97 **שביט נ' חברה קדישא ראשל"צ,** פ"ד נג(3) 600, 617). לאחרונה שב בית המשפט העליון ומתח ביקורת על נושא במסגרת בג"ץ 4928/19 **חדו"ש – לחופש דת ושוויון נ' השר לשרותי דת**. גם מבקר המדינה מתח ביקורת על נושא הקבורה האזרחית בדוח השנתי לשנת 2009 ובדוח לשנת 2016.[[2]](#footnote-2)
9. **עד כה השקיעה המדינה סכומים מועטים בלבד בהקמת בתי עלמין אזרחיים**. בית העלמין היחיד שהוקם במלואו מכספי המדינה הוא בבית העלמין בבאר שבע. יתר בתי העלמין האזרחיים הוקמו על ידי רשויות מקומיות, חברות מסחריות או חברות קדישא. מטבע הדברים, היכולת של עמותות העוסקות בקבורה אזרחית להקים בית עלמין אזרחי על חשבונן אינה קיימת, נוכח משאביהן הדלים.
10. במשך שנים ארוכות, המדינה לא הקצתה כלל כספי תמיכה לעמותות לצורך הקמת בתי עלמין. רק בעקבות הליכים משפטיים, החלה המדינה להקצות כספי תמיכה נמוכים לצורך זה. בשנת 2018 פורסמו מבחני תמיכה של המשרד לשרותי דת למוסדות ציבור העוסקים בפיתוח של בתי עלמין לקבורה חילופית (במקביל פורסמו מבחני תמיכה בקבורה אזרחית חילופית לרשויות ומועצות דתיות). ואולם, במסגרת מבחני תמיכה אלה הוקצו סכומים נמוכים שאינם מאפשרים הקמה של בתי עלמין אזרחיים, מתוך הנחת מוצא לפיה האחריות להקמת בתי עלמין אזרחיים לא מוטלת על המדינה אלא על גופים פרטיים.
11. יש לכפור בהנחת מוצא זו: **כפי שהמדינה מקימה בתי חולים ובתי ספר, כך מוטלת על המדינה החובה לבנות בתי עלמין כדי ליישם כראוי את חוק הקבורה האזרחית ולאפשר לאזרחים בחירה אמיתית באשר לאופן קבורתם. הנחה זו מצריכה השקעת משאבים משמעותיים של המדינה על מנת להקים בתי עלמין אזרחיים בפריסה ארצית ראויה.**
12. **הדבר דחוף במיוחד בכל הנוגע לאזור ירושלים, מקום בו לכמיליון תושבים אין כל אפשרות להיקבר בקבורה אזרחית, לא במימון המדינה ולא בתשלום**. לעמותת מנוחה נכונה ירושלים הוקצתה בשנת 2011 חלקה בגודל של 5 דונם לצורך הקמת חלקה אזרחית בהר המנוחות ואולם בית עלמין זה טרם קרם עור וגידים בהעדר משאבים שכן המדובר בעמותה ללא כוונת רווח, שאין ברשותה הון עצמי שיאפשר לה להקים על חשבונה את החלקה האזרחית. נוכח העובדה שהחלקה אמורה להיות מוקמת על צלע הר, הקמת החלקה דורשת השקעת משאבים משמעותיים בסכום של עשרות מיליוני ₪. בשנת 2019 אישר המשרד לשרותי דת לעמותת מנוחה נכונה ירושלים תמיכה בסכום של 3.2 מיליון ₪, אולם סכום זה רחוק מלהספיק אפילו להקמת השלב הראשוני של בית העלמין שעלותו מוערכת בכ-15 מיליון ₪.[[3]](#footnote-3)
13. **יש לעמוד על כך שהחובה להקים בתי עלמין אזרחיים שיתנו מענה ראוי לכלל תושבי ותושבות הארץ מוטלת על המדינה, ולא על גופים פרטיים, לדרוש מהמדינה לבצע מיפוי שיבחן את המקומות בהם יש צורך בהקמת בתי עלמין אזרחיים ולפעול להקצאת משאבים מספיקים לצורך זה.**

1. <https://www.gov.il/BlobFolder/generalpage/civil_burial/he/%D7%A8%D7%A9%D7%99%D7%9E%D7%AA%20%D7%92%D7%95%D7%A4%D7%99%20%D7%94%D7%A7%D7%91%D7%95%D7%A8%D7%94%20%D7%94%D7%9E%D7%97%D7%96%D7%A7%D7%99%D7%9D%20%D7%91%D7%A8%D7%99%D7%A9%D7%99%D7%95%D7%9F%20%D7%9C%D7%A7%D7%91%D7%95%D7%A8%D7%94%20%D7%90%D7%96%D7%A8%D7%97%D7%99%D7%AA%20%D7%97%D7%99%D7%9C%D7%95%D7%A4%D7%99%D7%AA%20(%D7%9E%D7%A2%D7%95%D7%93%D7%9B%D7%9F%20%D7%9C%D7%99%D7%95%D7%9D%2029.04.2021%20).pdf> [↑](#footnote-ref-1)
2. <https://www.mevaker.gov.il/he/Reports/Report_587/a5358064-b677-490f-9fc2-ca9ddf8b5058/N214-burial.pdf> [↑](#footnote-ref-2)
3. על פי מבחני התמיכה, יש לבנות קברים בצפיפות גבוהה שיאפשרו הקמת כ-6,000 קברים, כאשר בשלב ראשון יש לבנות 10% מהקברים. לפיכך, יש צורך לבנות בניין רב קומות שיאפשר קבורה בקומות. עלות הקמת הבניין היא יקרה מאד ועומדת על כ-70 מלש"ח. [↑](#footnote-ref-3)